
Zakoračili smo u godinu u kojoj bi trebala započeti realizacija velikog projekta Aglomeracija Novi Vinodolski, Crikvenica i Selce, vrijednog 367 milijuna kuna. Radi se o jednom od najvećih ulaganja u povijest kraja ne samo u pogledu infrastrukturnih ulaganja, već općenito. Projekt Aglomeracije podrazumijeva izgradnju i proširenje kanalizacijske mreže za odvodnju sanitarnih otpadnih voda s pripadajućim crpnim stanicama. Rekonstruirat će se postojeći sustav javne odvodnje i obnoviti crpne stanice. Izgradit će se i rekonstruirati 80 kilometara odvodnje te 20 kilometara vodovoda. Uz 100 kilometara cijevi ulaganje obuhvaća i rekonstrukciju, odnosno izgradnju 24 crpne stanice. Projekt na području grada Crikvenice uključuje samu Crikvenicu, Dramalj i Selce. Jadranovo, uz Vinodolsku općinu i Klenovicu, ulazi u drugu fazu projekta - objašnjava direktor KTD-a Vodovoda Žrnovnice Igor Uremović.
Vrlo je bitno da više od 70 posto sredstava stiže iz europskih fondova, točnije iz programa Kohezijskog fonda koji osigurava 261 milijuna kuna za projekt. Nacionalnim sredstvima pokrit će se ostatak od 106 milijuna kuna. I u tom će crikveničko-vinodolski kraj profitirati jer tek dio sredstava mora osigurati iz proračuna komunalnih društava. Ministarstvo zaštite okoliša i energetike poslat će gotovo 40 milijuna kuna, kreditnim sredstvima Murvica će osigurati gotovo 18 milijuna kuna, a KTD Vodovod Žrnovnica gotovo 11 milijuna kuna. 
Projekt se priprema nekoliko godina. O obimnosti projekta svjedoče i cijene projektiranja. Za prvu fazu projekta uloženo je 13 milijuna kuna, a za projektiranje druge faze trebat će desetak milijuna kuna. Europa je sufinancirala projektiranje prve faze s 85 posto, odnosno gotovo 11 milijuna kuna, pet posto pokrit će Vodovod Žrnovnica, a deset posto Murvica. 
Nositelj projekta je Komunalno trgovačko društvo Žrnovnica Novi Vinodolski, a partner u projektu je crikvenička Murvica. Jasno je da su kao partneri na projektu uključeni i gradovi Crikvenica i Novi Vinodolski. No uskoro će dva komunalna društva funkcionirati kao jedno. Naime, projekt uvjetuje spajanje dvaju komunalnih društava i formiranje nove firme u kojoj će gradovi Crikvenica i Novi Vinodolski imati 43 posto, a Vinodolska općina 14 posto udjela. Nova firma nosit će ime Vodovod i odvodnja Žrnovnica Crikvenica Vinodol d. o. o. Jedinstveno društvo funkcionirat u dvjema poslovnim jedinicama – za zbrinjavanje otpadnih voda u Crikvenici i za opskrbu vodom u Novom Vinodolskom. 
Budući zajednički vodovod, koji mora početi funkcionirati najkasnije do kraja projekta, stat će u red većih vodovoda u Hrvatskoj. Gradonačelnik Crikvenice Damir Rukavina smatra da projekt ima i strateški značaj. Bez udruživanja crikvenički i novljanski mogli bi potpasti pod riječki vodovod i time Crikveničani i Novljani ne bi više imali najvažniji resurs modernog svijeta –   vodu i ne bi mogli strateški odlučivati o razvoju svojeg kraja. Crikveničko-novljanski vodovod bit će drugi vodovod po veličini u Primorsko-goranskoj županiji.
Što će Crikvenica dobiti od projekta Aglomeracije? Kad je riječ o rekonstrukciji i izgradnji sustava vodoopskrbe, obnovit će se devet kilometara vodovodne mreže radi izgradnje sekundarne mreže, četiri reducir-stanice te izgraditi dva kilometra nove vodoopskrbne mreže. Kad je riječ o sustavu odvodnje otpadnih voda, izgradnja transportnog sustava obuhvaća izgradnju kilometra gravitacijskih cjevovoda, više od pet kilometara tlačnih cjevovoda te podmorskog ispusta. Kopneni dio bit će duži od kilometra, a podmorski 159 metara. Tu je i rekonstrukcija dviju crpnih stanica. Izgradnja novog sustava odvodnje obuhvaća izgradnju 33 kilometra gravitacijskih i tlačnih cjevovoda, više od šest kilometara NUS kablova te deset crpnih stanica. 
Rekonstrukcija sustava odvodnje obuhvaća rekonstrukciju deset kilometara postojeće, rekonstrukciju tristotinjak metara havarijskih ispusta, rekonstrukciju dvjestotinjak metara radi povećavanja sustava te obnovu šest crpnih stanica. Ova projektna komponenta obuhvaća i 12 kilometara infrastrukturnog opremanja.
Projekt obuhvaća i izgradnju uređaja za pročišćavanje otpadnih voda Crikvenice koji može pokriti potrebe 31.500 stanovnika. To je puno više od postojećih 11 tisuća, no razmišljalo se o opterećenju tijekom turističke sezone. 
Sljedeće aktivnosti na projektu su objava javnog nadmetanja. Planira se u drugom kvartalu 2018. godine započeti s objavom javnih nadmetanja za izgradnju mreže odvodnje i vodoopskrbe, dok se za četvrti kvartal planira objava javnog nadmetanja za projektiranje i izradu UPOV-a u Crikvenici te UPOV-a i sušare u Novom Vinodolskom. Najesen bi trebali započeti radovi koji će trajati gotovo šest godina. Najprije će se graditi i obnavljati objekti, a u drugoj fazi započinje obnova i izgradnja cjevovoda i uređaja. Crikveničane sigurno zanima koliko će se raditi na lokacijama gdje oni stanuju, no još je preuranjeno govoriti o tome. Trase se definiraju nakon što se izabere izvođač. Jasno je da će trebati strpljenja, no projekt je od iznimne važnosti. Slobodno bismo mogli reći da se radi o projektu stoljeća u Crikvenici – bez projekta Aglomeracije nezamisliv je razvoj turizma.
Planirani završetak radova na cjelokupnom projektu je prva polovina 2022. godine, dok se preuzimanje cjelokupnog sustava pod upravu budućeg jedinstvenog isporučitelja vodne usluge planira za sredinu 2023. godine. 

